Bánov (okres Nové Zámky)

Bánov je obec na Slovensku v okrese Nové Zámky.

Polohopis 
Obec leží v rovinnej časti Podunajskej nížiny, medzi mestom Nové Zámky a Šurany. Obcou preteká rieka Nitra. K obci patrí aj Nitrianska osada (dedinským dialektom nazývaná Svinčák). Obec Bánov sa nachádza v nadmorskej výške 112 m n. m. Od hlavného mesta Slovenskej republiky je vzdialená cca 100 km. Obec tvoria dve katastrálne územia - Malá Kesa a Bánov.

Dejiny 
Prvá písomná zmienka o Bánove sa nachádza na Zoborskej listine z roku 1113.

Obyvateľstvo 
Väčšina obyvateľstva je slovenskej národnosti. Obyvateľstvo sa väčšinovo hlásilo ku slovenskej národnosti aj v období silnej maďarizácie na prelome 19. a 20. storočia.

Kultúra a zaujímavosti

Pamiatky 
 Kaštieľ v časti Malá Kesa, dvojpodlažná dvojtraktová neorenesančná stavba na pôdoryse nepravidelného obdĺžnika z prelomu 19. a 20. storočia. Úpravami prešiel v roku 1921. Obnovený bol v rokoch 2000-2002, keď bol rozšírený. Kaštieľu dominuje asymetricky umiestnená nárožná veža s ihlancovou helmicou. Vstup je riešený ako jednoosový oblúkový portikus. Parter je dekorovaný priebežným pásovaním, poschodie lizénovými rámami. Polkruhovo ukončené okná poschodia majú profilované šambrány s klenákmi, boli však upravované počas poslednej obnovy. Priečelie je ukončené atikou so segmentovým štítom s tympanónom. Pri kaštieli sa nachádza krajinársky park.

 Rímskokatolícky kostol sv. Michala archanjela, jednoloďová klasicistická stavba s pravouhlým ukončením presbytéria a vežou tvoriacou súčasť jej hmoty, z roku 1842. Fasády kostola sú členené polkruhovo ukončenými oknami a termálnymi oknami. Priečelie je členené lizénovým rámom a stredným termálnym oknom. Veža má nárožné skosenia, je ukončená ihlancovou helmicou.

Kultúra 
Obec je kultúrne bohatá, osemdesiatročnú tradíciu tu má ochotnícke divadlo. V obci pôsobi od roku 1992 aj netradičná dychová kapela Kesanka, od roku 1995 Veľký dychový orchester Bánovčanka a od roku 2010 Detský dychový orchester Rosička. Všetky hudobné telesá reprezentujú obec po celom Slovensku aj v zahraničí. Ďalej v obci pôsobí spevácky zbor Galabriel, spevácke zoskupenie Rozmarínky a Bánovskí seniori.

V obci pôsobí občianske združenie Kesa Nostra ktorého činnosť je zameraná na organizovanie spoločenských podujatí.

Vzniku organizácie predchádzala príprava spoločenských podujatí; po prvotnej Štefanskej diskotéke v roku 2010 vznikol u nadšencov nápad organizovania viacerých spoločenských akcií. Počas príprav Mládežníckeho discoplesu bolo založené občianske združenie Kesa Nostra (v preklade Naša Kesa).

Kesa Nostra ponúka obyvateľom a návštevníkom obce pestrú paletu akcií. Má za sebou sériu filmových večerov a prednášok, množstvo diskoték, plesy, zábavy, rozprávkové noci pre deti či obecné zabíjačky. OZ organizovalo Vidiecke hry, ktorých súčasťou bol koncert skupiny Vidiek. Veľkú obľubu si získala "Keská pasuvačka" na Štrkárni a mini pivný festival Oktobeerfest, kde koncertovala kapela Chiki liki tu-a.

Šport 
V obci vyniká futbal spolu so stolným tenisom.

Osobnosti obce

Rodáci 
 Veronika Terézia Racková (* 1958 – † 2016), misionárka
 Anton Dragúň (* 1942), futbalista a tréner
Peter Oremus (tréner), (* 1970) hokejový tréner, hokejista

Referencie

Iné projekty

Externé odkazy 
 Oficiálna stránka obce

 
Obce okresu Nové Zámky